**COFNODION**

**DYDD IAU 30 AWST 2018**

**Yn bresennol**

|  |  |
| --- | --- |
| Yr Athro Phil Brown | James Carey |
| Yr Athro Andrew Westwood | Matthew Hicks |
| Richard Jones | Gail Evans |
| Kate Carr | Karen Cherrett |
| Tegid Roberts | Marsha Ward |
| Yr Athro Tom Crick |  |

**Ymddiheuriadau**

|  |  |
| --- | --- |
| Dr Nicole Millard | Peter Sueref |
| Daniel Mines | Carys Roberts |
| Yr Athro Ewart Keep | Sophie Howe |

**Cofnod**

1. **Diweddariad y Cadeirydd**
   1. Rhoddodd Phil ddiweddariad byr i’r panel ar y gwaith hyd yma a dyddiadau allweddol.
   2. Defnyddir y cyfarfod ar 18 / 19 Hydref i gyflwyno papurau briffio ac adolygiad o’r dystiolaeth a gasglwyd. Bydd hwn bellach yn gyfarfod deuddydd gyda chynulleidfa estynedig.
   3. Trefnir cyfarfod ar gyfer dechrau Tachwedd i drafod yr adroddiad interim. Cyfarfod panel presennol mis Tachwedd wedi’i aildrefnu fydd hwn.
   4. Nododd Phil y bylchau o ran gwybodaeth ac adnoddau yn Llywodraeth Cymru o ran cynhyrchu’r dadansoddiad angenrheidiol ar sectorau diwydiannol a’r gwaith sydd ei angen i gynhyrchu Mapiau Trawsffurfio Diwydiannol.
   5. Nododd Phil fod angen dull gweithredu ‘deallus’ gan y Llywodraeth a bod Llywodraeth Cymru angen strategaeth o ran pa ddiwydiannau y dylid canolbwyntio arnynt i roi’r budd mwyaf i’r cyhoedd.
   6. Dyma rai o’r pwyntiau eraill a wnaed mewn ymateb i’r diweddariad:
   * Bydd gan Fargen Twf y Gogledd ystyriaethau gwahanol i’r Bargeinion Dinesig ym Mhrifddinas-Ranbarth Caerdydd a Rhanbarth Dinesig Bae Abertawe. Dylid cynnal trafodaethau â chynrychiolwyr Bargeinion Twf a Dinesig (bu i gynrychiolwyr Rhanbarth Dinesig Bae Abertawe fynychu a rhoi cyflwyniad yn y cyfarfod hwn).
   * Y cwestiwn ynghylch yr hyn y dylem ei wneud am sectorau tarfol, ac a ddylai Llywodraeth Cymru fod â chynllun i fynd i’r afael â’r mater allweddol hwn.
   * Mae’r tarfu hwn eisoes yn digwydd yng Nghymru ac mewn mannau eraill (ar lefel fwy datblygedig o bosibl). Yn sgil hyn, mae angen edrych tuag allan.
   * Byddai trafodaethau â’r sectorau Awyrofod a Moduro o fudd i’r Adolygiad.
2. **Cyflwyniad – Banc Datblygu Cymru**
   1. Rhoddodd Rob Hunter gyflwyniad ar waith Banc Datblygu Cymru. Roedd hyn yn cwmpasu twf y banc a sut y gall ei waith gynorthwyo datblygiad busnesau Cymru ac economi Cymru.
   2. Dyma rai o’r pwyntiau trafod a wnaed mewn ymateb i’r cyflwyniad:
   * Er bod y Banc Datblygu wedi tyfu’n helaeth, efallai y bydd angen cynyddu rhagor ar y symiau sydd ar gael i’r banc er mwyn diwallu anghenion busnesau Cymru. Y pwyntiau a roddwyd mewn ymateb oedd bod cynlluniau i’r arian sydd ar gael i’r banc gynyddu yn y dyfodol, ond bod yn rhaid profi dull gweithredu a systemau’r banc cyn gweithredu ar raddfa fwy, a bod angen i’r capasiti dyfu ochr yn ochr â’r cyllid er mwyn galluogi’r banc i reoli’r defnydd o gyllid mwy yn effeithiol.
   * Codwyd y pwynt hefyd nad maint y cyllid, o bosibl, yw’r ffactor allweddol o ran pa mor effeithiol y gall y banc gynorthwyo economi Cymru, a bod sut mae’r cyllid yn cael ei ddefnyddio yn cyfrannu mwy, o bosibl, at lwyddiant y banc. Nododd Rob fod Deallusrwydd Economaidd Cymru wedi cael ei ffurfio fel partneriaeth rhwng y Banc Datblygu, Prifysgol Caerdydd a’r Swyddfa Ystadegau Gwladol i gryfhau’r sylfaen o dystiolaeth yn y maes hwn.
   * Mae angen trafod sut i gynorthwyo busnesau nid yn unig i gychwyn ond i’w galluogi i oroesi a ffynnu y tu hwnt i’w blynyddoedd cyntaf er mwyn galluogi sefydlu model Mittelstand yng Nghymru.
   * Mae Cymru wedi symud oddi wrth system sy’n seiliedig ar grantiau i un sy’n seiliedig ar fenthyciadau, er bod pocedi o gymorth grant yn dal i fodoli mewn rhannau o Lywodraeth Cymru.
   * Ar un llaw, mae’r Banc yno i gefnogi cwmnïau tarfol y dyfodol, ond mae cyfrifoldeb arno hefyd i gefnogi’r cwmnïau hynny sy’n wynebu risg yn sgil newid technolegol.
   * Ceir pwyslais cryf ar dargedau swyddi o fewn y llywodraeth. Mae’n bosibl nad yw’r mathau hyn o fetrigau yn addas ar gyfer yr holl arian sydd ar gael. Mae hyn yn arbennig o berthnasol yn achos cwmnïau newydd sydd â phwyslais cryf ar dechnoleg.
3. **Cynllun Ymgysylltu**
   1. Aeth Matt Hicks trwy’r cynlluniau ar gyfer gwaith ymgysylltu i’w wneud ochr yn ochr â chyfarfodydd y panel.
   2. Dyma rai o’r pwyntiau trafod a wnaed mewn ymateb i’r cyflwyniad:
   * Dylai’r panel drafod hyn â chysylltiadau sydd wedi bod yn rhan o’r Rhaglen Sbarduno Entrepreneuriaeth Ranbarthol (REAP).
   * Gan fod llawer o darfu digidol yn digwydd mewn mannau eraill, dylem ddefnyddio cysylltiadau yn swyddfeydd Llywodraeth Cymru dramor i gael eu safbwyntiau a’u profiad.
   * Mae tarfu’n digwydd ledled y DU a gallem gael trafodaethau â’r rheini sy’n agos at y ffin â Chymru (Bryste, er enghraifft) y bydd y tarfu yng Nghymru yn effeithio arnynt (ac fel arall hefyd). Gallai’r rhwydwaith Partneriaethau Menter Lleol gynorthwyo â hyn.
   * Dylid sefydliadau trydydd sector megis cymdeithasau tai gael eu cynnwys yn y cynllun ymgysylltu.
   * Dylai’r cynllun ymgysylltu gael ei rannu ar yr adeg gynharaf bosibl gyda rhanddeiliaid allweddol er mwyn cael eu safbwyntiau.
   * Tra ydym yn ystyried gweithgarwch hyd at gerrig milltir yr adroddiad interim ym mis Tachwedd 2018 a’r adroddiad terfynol ym mis Mawrth 2019, dylem hefyd ystyried gweithgarwch wedi mis Mawrth 2019.
   * Ceir canfyddiad nad yw Cymru’n weithgar o safbwynt arloesi digidol ac mae angen codi ymwybyddiaeth o weithgarwch Cymru yn y maes hwn. Mae gan Gymru ddiffyg proffil rhyngwladol o ran arloesi digidol.
4. **Cyflwyniad – Dinas Ranbarth Bae Abertawe: Bargen Ddinesig – Arfordir y Rhyngrwyd**
   1. Rhoddodd Helen Morgan a Mike Galvin drosolwg ar Fargen Ddinesig Bae Abertawe, gan ganolbwyntio’n benodol ar y prosiectau sy’n gysylltiedig ag arloesi digidol.
   2. Dyma rai o’r pwyntiau trafod a wnaed mewn ymateb i’r cyflwyniad:
   * Roedd cwestiwn ynghylch a fydd gwaith megis hwn yn cyfrannu tuag at greu rhaniad digidol newydd (h.y. Rhanbarth Dinesig Bae Abertawe yn erbyn mannau eraill).
   * Gwnaed y sylw y byddai llywodraethau yn y gorffennol wedi cyflwyno llawer o’r seilwaith ar gyfer technoleg cyfathrebu. Fodd bynnag, cydnabuwyd nad yw hyn yn wir ar hyn o bryd.
   * Bydd peth o’r gwaith a wneir dan y fargen ddinesig yn gweithredu fel galluogwr. Er enghraifft, bydd dwythellau cyhoeddus yn gweithredu fel galluogwr ar gyfer cwmnïau cyfathrebu, na fyddant yn gorfod rhentu ceblau gan BT na chloddio’r strydoedd eu hunain. Bydd hyn yn gostwng costau mynediad.
   * Cynghorwyd y dylai Llywodraeth Cymru ddatblygu ei pholisi telegyfathrebu ei hun.
   * Mae Cymru’n arwain mewn rhai meysydd, ond nid yw hyn yn cael ei gydnabod fel y cyfryw. Er enghraifft, mae cynllun Cyflymu Cymru wedi bod yn llwyddiannus iawn, ond ceir y canfyddiad (yng Nghymru ac mewn mannau eraill) fod Cymru ar ei hôl hi yn y maes hwn – er bod Cymru’n arwain mewn gwirionedd. Rhaid inni ganfod ffordd o hyrwyddo’r enghreifftiau lle mae Cymru’n perfformio’n dda mewn maes penodol, o fewn Cymru a thu hwnt iddi.